በአዲስ አበባ እየተገነባ ያለው የቀላል ባቡር ሃዲድ ንጣፍ ስራ ተጀመረ
አዲስ አበባ ጥቅምት 20/2006 ኢትዮጵያ በመቶ ዓመት ታሪክ የመጀመሪያ የሆነውን የቀላል ባቡር ሃዲድ ንጣፍ ስራ በመዲናዋ አዲስ አበባ ዛሬ በይፋ ጀመረች፡፡ የአዲስ አበባ ከንቲባ ድሪባ ኩማ በተገኙበት ዛሬ ከሃያት መገናኛ በሚገነባው የቀላል ባቡር ግንባታ ላይ የሃዲድ ማንጠፍ ሥራ በይፋ ተጀምሯል። በዚህ ወቅት ከንቲባ ኩማ እንደተናገሩት ኢትዮጵያ ከረዥም ዓመት በኋላ እያካሄደች ያለችው የባቡር ግንባታ አገሪቱ በተለያዩ መስኮች እያስመዘገበች ያለችውን ውጤት አመለካች ነው። በተለይ መዲናይቱ አዲስ አበባ እየተመዘገበባት ካለው የእድገት ደረጃ ጋር የተመጣጠነ የትራንስፖርት አገልግሎት ባለመኖሩ የከተማው ነዋሪ ችግር በርካታ ነበር ያሉት ከንቲባው ለዚህም የባቡሩ ግንባታ ዓይነተኛ ሚናን ይጫወታል ብለዋል። ይህ የቀላል ባቡር ግንባታ በሚቀጥለው ዓመት ተጠናቆ አገልግሎት ሲሰጥ የከተማውን የትራንስፖርት ችግር ትርጉም ባለው መልኩ እንደሚለውጠው ገልጸዋል። የአዲስ አበባ የቀላል ባቡር መሥመር ከ34 ኪሎ ሜትር በላይ ርዝመት ያለው ሲሆን ፕሮጀክቱ አጠቃላይ ሥራ እስካለፈው ዓመት መጨረሻ ድረስ 43 ከመቶው ደርሷል።በስነ ስርዓቱ ላይ የትራንስፖርት ሚኒስትር አቶ ወርቅነህ ገበየሁን ጨምሮ በርካታ የመንግስት ባለስልጣናትና ጉዳዩ የሚመለከታቸው አካላት መገኘታቸውን ኢዜአ ዘግቧል።